
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind aprobarea participării Municipiului Timişoara, în calitate de partener, în cadrul Proiectului „REDISCOVER - Rediscover, expose and exploit the concealed Jewish heritage of the Danube Region” în cadrul Programului Transnațional Dunărea 2014-2020 al Comisiei Europene (fonduri FEDR) şi a contribuţiei Municipiului Timişoara în acest proiect

Motivul emiterii proiectului de hotărâre

1. Descrierea situaţiei actuale
În anul 2017, Municipiul Timișoara a acceptat invitația liderului de proiect, Municipiul Szeged din Ungaria, de a participa în calitate de partener în cadrul proiectului „REDISCOVER - Rediscover, expose and exploit the concealed Jewish heritage of the Danube Region”, depus în anul 2017 prin Programul Transnaţional "Dunărea" 2014-2020, Axa Prioritară 2 - Responsabilitatea față de mediu și cultură în Regiunea Dunării, Prioritatea de Investiții 2.2 - Sprijinirea folosirii sustenabile  moștenirii naturale și culturale și a resurselor. Municipiul Timișoara a semnat Acordul de parteneriat, proiectul fiind aprobat spre finanțare în anul 2018.
Parteneri în proiect sunt: Szeged (Ungaria) – lider proiect, Municipiul Timișoara, Municipiul Galați (România), administrații locale și instituții culturale/turistice din orașele Regensburg (Germania), Subotica (Serbia), Murska Sobota (Slovenia), Osijek (Croația), Kotor (Muntenegru), Banja Luka (Bosnia și Hețegovina), parteneri asociați (inclusiv Comunitatea Evreilor din Timișoara)
2. Schimbări preconizate şi rezultate aşteptate

Obiectivul general al proiectului este: utilizarea potențialului patrimoniului  cultural evreiesc al orașelor partenere, în prezent nedescoperit,  și dezvoltarea unor soluții în domeniul turismului bazate pe vizibilitate, accesibilitate și durabilitate.
Rezultatul principal preconizat pentru toți partenerii constă în redescoperirea patrimoniului evreiesc local și transformarea acestuia în active turistice. Efectele pozitive ale proiectului includ creșterea gradului de conștientizare a generațiilor tinere privind moștenirea culturală evreiască, o mai mare vizibilitate internațională și consolidarea economiei generate de turism în orașele partenere. Alte rezultate ale proiectului, cum ar fi Strategia comună de vizibilitate sau Manualul de valorificare a patrimoniului cultural evreiesc, vor contribui la replicarea inițiativei în alte orașe din regiunea Dunării.

3. Alte informaţii 

Nu este cazul
4. Concluzii


Timișoara deține un important patrimoniu cultural evreiesc cu un potențial turistic remarcabil, însă în prezent acesta nu este cunoscut publicului larg. Implementarea proiectului REDISCOVER va duce la o mai mare vizibilitate a moștenirii culturale evreiești din Timișoara, la includerea în circuite turistice tematice create alături de orașele partenere și  la atragerea unei categorii specifice de vizitatori, aceste aspecte fiind deosebit de importante în contextul desemnării orașului nostru Capitală Culturală Europeană în anul 2021. În acest sens, considerăm necesară și oportună aprobarea participării Municipiului Timişoara, în calitate de partener, în cadrul Proiectului „REDISCOVER” și a contribuției financiare aferente.

